《诮胡同巡》
宋代·华岳

岳昔游时卿，兄尝过敝庐。
扪心论事业，耐久良非虚。
岳今隶城旦，气象诚惨舒。
{上髟下亢}黥塞粪壤，敢辱长者车。
尝闻古人交，穷达无亲疏。
富贵不相忘，有终还有初。
与兄三载别，无日不引裾。
中间喜一见，欣慰云何如。
相去天一涯，云涛疏雁鱼。
忽闻夙驾回，喜色喧门闾。
相闻即相别，厥意良踌躇。
尝闻郢中人，结客于樵渔。
又闻淮南王，受德行刑余。
岳既不自检，失身堕籧篨。
壮士视一死，其犹尔欷嘘。
势分已霄壤，孤托难相於。
愿兄此召还，巍然奉中除。
前岩与西阁，谈笑看连茹。
或过赵可父，为岳声起居。
薰风有良便，当拜平安书。

作者简介：华岳，南宋诗人。生卒年不详，字子西，贵池（今属安徽）人。因读书于贵池齐山翠微亭，自号翠微，武学生。开禧元年（1205）因上书请诛韩侂胄、苏师旦，下建宁（今福建建瓯）狱。韩侂胄诛，放还。嘉定十年(1217)，登武科第一，为殿前司官属。密谋除去丞相史弥远，下临安狱，杖死东市。其诗豪纵，有《翠微北征录》。